រដ្ឋាភិបាល​ប្ដឹង​ម្ចាស់​កាសែត​ ​The Cambodia Daily​ ដោយ​ទារ​ប្រាក់​សំណង​ជាង​២០ម៉ឺន​ដុល្លារ
រី​ឯ​ពាក្យ​បណ្ដឹង​ទីពីរ​វិញ ​ប្ដឹង​ចំ​ឈ្មោះ​អ្នកស្រី​ចាង​ហ្វាង​រង​ Deborah ​Krisher​ Steele ​ពី​បទ​បរិហារ​កេរ្តិ៍ ​តាម​មាត្រា​៣០៥ ​នៃ​ក្រម​ព្រហ្មទណ្ឌ ​ហើយ​ទាម​ទារ​ប្រាក់​ប៉ះ​ប៉ូវ​ជម្ងឺ​ចិត្ត​៨០០​លាន​រៀល ​(ប្រហែល​២០​ម៉ឺន​ដុល្លារ​អាមេរិក)។ ពាក្យ​បណ្ដឹង​ទាំង​ពីរ​នេះ​សុទ្ធ​តែ​ចុះ​ថ្ងៃទី​៤​ ខែ​កញ្ញា ​ឆ្នាំ២០១៧ ​ថ្ងៃ​អវសាន្ត​នៃ​កាសែត​ The Cambodia Daily។
ភ្នំពេញ — អគ្គនាយកដ្ឋានពន្ធដាររបស់រដ្ឋាភិបាលខ្មែរបានប្រកាសដាក់ពាក្យបណ្ដឹងពីរផ្សេងពីគ្នាប្រឆាំងនឹងម្ចាស់កាសែត The Cambodia Daily ដែលបានបិទទ្វារកាលពីដើមសប្ដាហ៍កន្លងទៅ។ ក្នុងពាក្យបណ្ដឹងនោះ រដ្ឋអំណាចបានប្ដឹងម្ចាស់កាសែតនេះពីបទគេចវេសពន្ធ រារាំងការអនុវត្តពន្ធដារ និងបទបរិហារកេរ្តិ៍ជាមួយនឹងការទារសំណងជំងឺចិត្ត៨០០លានរៀល ឬ២០ម៉ឺនដុល្លារ។ នៅបីថ្ងៃបន្ទាប់ពីកាសែត The Cambodia Daily បានប្រកាសបិទទ្វារ បណ្ដាញសារព័ត៌មានដែលស្និទ្ធនឹងឥស្សរជននយោបាយក្នុងគណបក្សកាន់អំណាចបានផ្សាយពាក្យបណ្ដឹងរបស់អគ្គនាយកដ្ឋានពន្ធដារនៃក្រសួងសេដ្ឋកិច្ចនិងហិរញ្ញវត្ថុ ប្រឆាំងនឹងក្រុមគ្រួសារដែលជាកម្មសិទ្ធិករនៃកាសែតជាភាសាអង់គ្លេសមួយនេះ។ ក្នុងពាក្យបណ្ដឹងពីរផ្សេងគ្នា ផ្សាយតាមសារព័ត៌មានFresh News ដែលជិតដិតនឹងរដ្ឋាភិបាល បានផ្សាយពាក្យបណ្តឹងរបស់អគ្គនាយកដ្ឋានពន្ធដារ ដែលចុះហត្ថលេខាដោយលោក វ៉ាន់ ពុទ្ធិពល អគ្គនាយករងនៃអគ្គនាយកដ្ឋានពន្ធដារដែលដឹងលោកចាងហ្វាងផ្សាយ Bernard Krisher អ្នកស្រីចាងហ្វាងរង Deborah Krisher Steele និងអ្នកចាត់ការទូទៅគឺលោក Douglas Eric Steele ក្នុងបទចោទចំនួនបីដាច់ដោយឡែកពីគ្នា។ ក្នុងពាក្យបណ្ដឹងទីមួយ អគ្គនាយកដ្ឋានពន្ធដារ បានស្នើឲ្យព្រះរាជអាជ្ញាអមសាលាដំបូងរាជធានីភ្នំពេញ ធ្វើការចោទប្រកាន់ និងដាក់ទោសទណ្ឌសមាជិកទាំងបីនាក់ដែលជាម្ចាស់កាសែតនេះ ពីបទគេចវេសពន្ធ និងបទធ្វើឱ្យរាំងស្ទះដល់ការអនុវត្តបទប្បញ្ញត្តិពន្ធតាមមាត្រា១៣៥ និងមាត្រា១៣៦នៃច្បាប់ស្ដីពីសារពើពន្ធ។ រីឯពាក្យបណ្ដឹងទីពីរវិញ ប្ដឹងចំឈ្មោះអ្នកស្រីចាងហ្វាងរង Deborah Krisher Steele ពីបទបរិហារកេរ្តិ៍ តាមមាត្រា៣០៥ នៃក្រមព្រហ្មទណ្ឌ ហើយទាមទារប្រាក់ប៉ះប៉ូវជម្ងឺចិត្ត៨០០លានរៀល (ប្រហែល២០ម៉ឺនដុល្លារអាមេរិក)។ ពាក្យបណ្ដឹងទាំងពីរនេះសុទ្ធតែចុះថ្ងៃទី៤ ខែកញ្ញា ឆ្នាំ២០១៧ ថ្ងៃអវសាន្តនៃកាសែត The Cambodia Daily។ កាសែត The Cambodia Daily បានប្រកាសបិទទ្វារកាលពីថ្ងៃអាទិត្យ បន្ទាប់ពីចំណាយពេលមួយខែក្នុងការតទល់មិនទទួលបានជោគជ័យប្រឆាំងនឹងការចេញវិក្ក័យបត្រទារពន្ធទំហំ២៥ពាន់លានរៀល (៦លាន៣សែនដុល្លារអាមេរិក) ដែលកាសែតនេះជំពាក់រដ្ឋ។ កាសែតជាភាសាអង់គ្លេសមួយនេះតែងធ្វើការជំទាស់វិក្ក័យបត្រពន្ធ ដោយមានក្ដីមន្ទិល មិនទុកចិត្តចំពោះការគណនា និងសវនកម្មគណនាដែលចេញជាតម្លៃដ៏មហាសាលនេះ។ តាមបទចោទទាំងបីរបស់អគ្គនាយកដ្ឋានពន្ធដារ សមាជិកជាកម្មសិទ្ធិករទាំងបីរូបអាចប្រឈមនឹងទោសជាប់ពន្ធនាគារចន្លោះពីមួយឆ្នាំទៅប្រាំឆ្នាំ។ មកដល់ពេលនេះ មានតែលោក Douglas Eric Steele អ្នកចាត់ការទូទៅម្នាក់តែប៉ុណ្ណោះ ដែលកំពុងស្ថិតនៅក្នុងប្រទេសកម្ពុជា។ កាលពីពេលថ្មីៗនេះ អគ្គនាយកដ្ឋានពន្ធដារក៏បានប្រកាសឲ្យអគ្គនាយកដ្ឋានអន្តោប្រវេសន៍ហាមប្រាមមិនឲ្យកម្មសិទ្ធិករទាំងឡាយនៃកាសែតនេះចេញពីកម្ពុជាឡើយ បើសិនជាវិក្ក័យបត្រពន្ធដារមិនត្រូវបានទូទាត់សងទេនោះ។ ការបិទទ្វារកាសែត The Cambodia Daily បាននាំឱ្យសាធារណមតិជាតិ និងអន្តរជាតិនានាមានការសោកស្រណោះចំពោះតួនាទីរបស់កាសែតរាងតូចច្រឡឹងមួយនេះ ដែលប្រតិបត្តិការរយៈពេល២៤ឆ្នាំកន្លងមកហើយ ក្នុងការរាយការណ៍ព័ត៌មានដែលមានលក្ខណៈរសើបសម្រាប់រដ្ឋអំណាចគ្រប់គ្រងប្រទេស និងបញ្ហានានាសម្រាប់បម្រើអ្នកអានរបស់ខ្លួន។ ស្ថាប័នអន្តរជាតិនានាក៏បានចេញសេចក្ដីថ្លែងការណ៍បន្តកន្ទុយគ្នាប្រតិកម្មទៅនឹងការបិទទ្វារដោយបង្ខំរបស់កាសែតជាភាសាអង់គ្លេសមួយនេះ។ ទាំងសហរដ្ឋអាមេរិក ចក្រភពអង់គ្លេស អង្គការសហប្រជាជាតិ និងប្រទេសមហាអំណាចមួយចំនួនទៀត សុទ្ធតែបានភ្ជាប់ការបិទទ្វារដ៏ស្រណោះស្រណោកនេះ ជាមួយនឹង«ការបង្ក្រាប» របស់រដ្ឋអំណាចទៅលើបណ្ដាញសារព័ត៌មានដែលមិនចំណុះខ្លួន និងមជ្ឈដ្ឋាននយោបាយជំទាស់។ វិទ្យុក្នុងស្រុកដែលជួលម៉ោងផ្សាយឱ្យ VOA សំឡេងសហរដ្ឋអាមេរិក និងវិទ្យុអាស៊ីសេរី ចាក់បន្លឺនូវកម្មវិធីផ្សាយប្រចាំថ្ងៃរបស់ខ្លួនត្រូវបានបង្គាប់បញ្ជាឱ្យធ្វើការបញ្ឈប់ ខណៈដែលវិទ្យុមួយចំនួនបានតម្រូវឱ្យបិទទ្វារបញ្ឈប់ប្រតិបត្តិការរបស់ខ្លួន។ អ្នករាយការណ៍ពិសេសស្ដីពីសិទ្ធិមនុស្សនៅកម្ពុជាគឺអ្នកស្រី Rhona Smith បានសរសេរក្នុងបទវិចារណកថាមួយរបស់អ្នកស្រីនៅគេហទំព័រ The Conversation កាលពីថ្ងៃទី៥ ខែកញ្ញាម្សិលមិញនេះថា «ការបិទកាសែត The Cambodia Daily ជាការបក់បោកដ៏ធំទៅសេរីភាពសារព័ត៌មាន និងការបញ្ចេញមតិនៅក្នុងប្រទេស»កម្ពុជា។ លោក លី សុផានណា អ្នកនាំពាក្យសាលាដំបូងរាជធានីភ្នំពេញ បានប្រាប់ក្រុមអ្នកសារព័ត៌មានតាមសារអេឡិចត្រូនិចថា សាលាដំបូងបានទទួលរួចហើយនូវបណ្ដឹងប្រឆាំងនឹងម្ចាស់កាសែត The Cambodia Daily  ហើយ«កំពុងពិនិត្យតាមនីតិវិធី»។ VOA មិនអាចទាក់ទងសុំការបំភ្លឺពីម្ចាស់កាសែត The Cambodia Daily បានទេ ត្រឹមល្ងាចថ្ងៃពុធនេះ។ លោក Bernard Krisher ជាអតីតអ្នកសារព័ត៌មានជើងចាស់ជាតិអាមេរិកាំង បានបង្កើតកាសែត The Cambodia Daily កាលពីឆ្នាំ១៩៩៣។ ក្នុងច្បាប់ចុងក្រោយនៃព្រឹត្តិប័ត្រនេះដែលចេញផ្សាយកាលពីចន្ទ លោកបានសរសេរថា ក្នុងនាមជាចាងហ្វាងការផ្សាយអស់រយៈពេល២៤ឆ្នាំមកនេះ លោកមិនធ្លាប់ដកយកប្រាក់ចំណេញ សូម្បីតែមួយកាក់ មួយសេន ពីកាសែតមួយនេះ ហើយលោកថា រាល់ពេលដែលកាសែតនេះរកបានប្រាក់ចំណេញលោកតែងបរិច្ចាគជាមូលនិធិមនុស្សធម៌នានានៅក្នុងប្រទេសកម្ពុជា។ លោក Bernard Krisher ដែលស្ថិតក្នុងវ័យជរា និងកំពុងរស់នៅប្រទេសជប៉ុនបានសរសេរថា៖ «ការចោទប្រកាន់តទល់នឹងកាសែតរបស់ខ្ញុំគឺជាការប៉ុនប៉ងដែលមានចរឹតអន្ធពាលរបស់របបគ្រប់គ្រង ដើម្បីបញ្ឈប់ប្រតិបត្តិការរបស់យើងក្នុងសភាពប្រញាប់ប្រញាល់បំផុត»។ អ្នកសារព័ត៌មានជើងចាស់របស់អាមេរិករូបនេះបន្តថា៖ «ខ្ញុំទទួលខុសត្រូវពេញទីចំពោះរបៀបដែលខ្ញុំប្រតិបត្តិការកាសែតនេះ។ ប្រសិនបើពួកគេចង់ដាក់ទោសទណ្ឌនរណាម្នាក់នោះ ខ្ញុំនឹងត្រឡប់មកវិញ ព្រោះខ្ញុំបានធ្វើការងារទាំងនេះ»។ ទោះយ៉ាងណាក៏ដោយ លោក សុខ ឥសាន អ្នកនាំពាក្យគណបក្សប្រជាជនកម្ពុជា បានប្រាប់ VOA ថា ការបិទកាសែត The Cambodia Daily គឺជាបញ្ហាបច្ចេកទេសរវាងកាសែតមួយនេះ និងអគ្គនាយកដ្ឋានពន្ធដារ មិនមែនជាបញ្ហានយោបាយនោះទេ។ លោកថា គណបក្សក៏មានការសោកស្ដាយផងដែរ ដែលកាសែតដែលធ្លាប់ជាដំណឹងលើកចំណុចខ្វះខាតរបស់គណបក្សកាន់អំណាចនេះត្រូវបិទទ្វារ៕